
R E F E R A T

Privind înaintarea către Guvernul României a propunerii de emitere a unei Hotărâri de Guvern privind trecerea din domeniul public al Statului şi din administrarea Ministerului Administraţiei şi Internelor în domeniul public al municipiului Timişoara şi în administrarea Consiliului Local al Municipiului Timişoara a unei părţi din imobilul Cazarma 3178 situată în municipiul Timişoara, str. Sever Bocu nr.11-13.


Imobilul situat în Timişoara, str. S. Bocu nr.11-13 (cazarma 3178) a fost disponibilizat în urma programului de reorganizare a armatei şi o parte din imobil a fost alocată în scopul înfiinţării, organizării şi funcţionării serviciilor publice comunitare, pentru desfăşurarea activităţilor de primire a cererilor de eliberare a paşapoartelor simple, permiselor de conducere, certificatelor de înmatriculare a vehiculelor şi a plăcilor cu  numere de înmatriculare.

Pe de altă parte a fost încheiat un protocol între Prefectura Judeţului Timiş reprezentată de Prefect Ovidiu Virgil Drăgănescu, Consiliul Judeţean Timiş reprezentat de Preşedintele Consiliului Judeţean Timiş C-tin Ostaficiuc şi Primăria Municipiului Timişoara reprezentată prin Primar Gheorghe Ciuhandu, prin care părţile de comun acord au stabilit să se promoveze următoarea propunere:

Trecerea unei părţi din imobil (construcţii şi teren) situat în municipiul Timişoara str. Sever Bocu nr. 11-13 (Cazarma nr.3178) din domeniul public al statului şi din administrarea Ministerului Administraţiei şi Internelor, în domeniul public al municipiului Timişoara şi administrarea Consiliului Local al Municipiului Timişoara, pentru următoarele destinaţii :

- organizarea funcţionării într-un spaţiu comun, în regim de ghişeu unic, a serviciilor publice comunitare (Serviciul public comunitar de evidenţă a persoanelor, Serviciul public comunitar regim permise de conducere şi certificate de înmatriculare a autovehiculelor, Serviciul public comunitar pentru eliberarea şi evidenţa paşapoartelor) ;

- Sedii pentru activităţile Inspectoratului de Poliţie al Judeţului Timiş.


De asemenea, părţile au convenit ca în măsura aprobării trecerii imobilelor, să-şi acorde reciproc sprijin nemijlocit şi necondiţionat pentru asigurarea organizării şi funcţionării activităţilor publice, prin hotărâri adoptate de autorităţile administraţiei publice pe care le reprezintă, în condiţiile şi cu respectarea reglementărilor legale în vigoare.


Pentru aceste motive considerăm că trecerea imobilului (cazarma 3178) situat în str. Sever Bocu nr. 11-13, Timişoara (construcţii şi teren) descris în anexele 1 şi 2 la prezentul referat, din domeniul public al Statului şi din administrarea Ministerului Administraţiei şi Internelor, în domeniul public al municipiului Timişoara şi în administrarea Consiliului Local al Municipiului Timişoara, constituie o oportunitate.


Faţă de cele de mai sus,

P r o p u n e m :

Emiterea unei Hotărâri de Consiliu Local care să aprobe înaintarea către Guvernul României a unei propuneri de emitere a unei Hotărâri de Guvern privind trecerea unei părţi din imobilul situat în Timişoara str. Sever Bocu nr. 11-13 (cazarma 3178) descris în anexele 1 şi 2 din domeniul public al Statului şi din administrarea Ministerului Administraţiei şi Internelor în domeniul public al municipiului Timişoara şi în administrarea Consiliului Local al Municipiului Timişoara.

